UD bekrefter løslatelse av drapssiktede Zhao Fei

DREPT; Pernille Marie Thronsen (21) ble funnet drept i Budapest 28. august. Zhao Fei (26) er mistenkt for drapet. Foto: PRIVAT

- Pernilles familie opplever løslatelsen som støtende

GARDERMOEN/OSLO (VG Nett) Kina har løslatt drapsmistenkte Zhao Fei (26) mot meldeplikt. Årsak skal være mangel på etterforskningsmateriale fra ungarsk politi.

Oppdatert 14. oktober 2010

Artikkelen er over ni år gammel

Dette er saken: Pernille Marie Thronsen (21) ble drept 28. august i Budapest i Ungarn.

Thronsens tidligere kjæreste, den kinesiske statsborgeren Zhao Fei, ble kort tid etter utpekt som mistenkt i saken.

Fei forlot Ungarn dagen etter at drapet skjedde.

16. september kom meldingen om at Fei hadde meldt seg for kinesisk politi. Han innrømte da drapet.

18. september viste det seg at Fei hadde meldt seg for kinesisk politi allerede 29. august.

Det finnes ingen utleveringsavtale mellom Kina og Ungarn. Vis mer

Nyheten om løslatelsen av den kinesiske mannen ble kjent torsdag kveld. 26-åringen er mistenkt for å ha drept Pernille Marie Thronsen (21) i Budapest 28. august.

- For familien er løslatelsen en tilleggsbelastning, og det oppleves som støtende at denne mannen som har tilstått drapet på datteren deres, er løslatt, sier familiens bistandsadvokat Karoline Henriksen til VG Nett.







- Nå håper vi at kinesiske myndigheter følger opp Zhao Fei og straffer ham for drapet på Pernille.

- Løslatt før fredsprisen

Tidligere i kveld meldte Dagbladet.no at løslatelsen skjedde samme dag som Nobels fredspris ble gitt til den kinesiske dissidenten Liu Xiaobo. Ifølge UDs opplysninger ble 26-åringen løslatt flere dager før dette.

- Den informasjonen vi har fått i dag tyder på at han ble sluppet løs i slutten av september, sier utenriksminister Jonas Gahr Støre til VG Nett.

VET DU NOE OM DENNE SAKEN?TIPS VG NETTS JOURNALISTER HER!

Nytt for UD

Fei skal være løslatt mot meldeplikt, fordi kinesisk politi ikke har mottatt etterforskningsdokumenter fra ungarsk politi. I Kina skal det være slik at politiet ikke kan holde noen fengslet lenger enn 30 dager uten at man får nytt etterforskningsmateriale.

- UD tok opp denne saken med kinesiske myndigheter da det ble kjent at Zhao Fei var mistenkt for drapet, for å sørge for at både kinesiske og ungarske myndigheter hadde den nødvendige beredskapen. Vi merket oss nyheten om at han var pågrepet, men det var inntil i dag ukjent for oss at han tilsynelatende er sluppet løs, sier Støre.

Nå ønsker utenriksministeren å få klarhet i hva som har skjedd før han kommenterer saken ytterligere. Støre understreker at kinesiske myndigheter ikke har noen informasjonsplikt overfor Norge i denne saken.

KOMMENTERTE LØSLATELSEN: Utenriksminister Jonas Gahr Støre på Gardermoen torsdag kveld. Foto: Endre Alsaker-Nøstdahl

- Hvordan skal dere få klarhet i dette?

- Det skal være kontakt med Kina både via ambassaden i Beijing og Kripos for å få klarhet i hva som har skjedd, sier Støre.

Venter på info

Da VG Nett var i kontakt med politiet i Budapest fredag i forrige uke, var beskjeden at de ikke hadde noe ny informasjon i saken fordi de fortsatt ventet på å få offisiell informasjon fra kinesiske myndigheter angående Zhao Fei.

Torsdag kveld ønsker ikke Budapest-politiet å kommentere saken overfor VG Nett.

Det henvises istedet til justispolitiske myndigheter i Ungarn.

Drept i Budapest

Pernille Marie Thronsen (21) fra Oslo ble funnet drept i ungdomsherberget City Guesthouse Flora i Ungarns hovedstad Budapest søndag 29. august.

Hennes kinesiske ekskjæreste, Zhao Fei (26), forlot landet med fly få timer etter drapet.

Zhao meldte seg for kinesisk politi for rundt en måned siden. UD opplyste 17. september at man hadde fått skriftlig bekreftelse fra kinesiske myndigheter på at mannen var arrestert, og at han hadde tilstått drapet, ifølge NTB.

Kinesiske myndigheter har tidligere opplyst at han vil bli stilt for retten i Kina.

REAGERER: Familien til drepte Pernille Marie Thronsen (21) reagerer kraftig på løslatelsen av drapsmistenkte Zhao Fei (26). Her familiens bistandsadvokat Karoline Henriksen. Foto: Frode Hansen

Publisert: 14.10.10 kl. 19:04 Oppdatert: 14.10.10 kl. 22:20

Les også

Mer om Kina